Дөөдүр (Дөөдүр алп, Чоң Дөөдүр)

Дөөдүр (Дөөдүр алп, Чоң Дөөдүр) — "Манас" эпосунун каарманы. Кытайдын каны Эсенкандын ишенген белдүү балбаны. Манасты өлтүрүп же тирүү байлап кел деп Эсенкан Д-дү да эки жолу жиберет. Адегенде соодагер болумуш болуп келип, эки жүз балбанын кырдырып, кырк төөдөгү жүгүн тарттырып, өзү качып кутулат ( Саякбай Каралаев,  1. 82—85, 121). Экинчи жолу он миң колду, Оргону баш кылып бир топ балбанын Манаска өлтүртүп,  Жолой  , Нескара, Каражой, Д. төртөө качып Эсенкандын алдына барышат ( Саякбай Каралаев,  1. 124—126, 127, 136, 154, 156, 162). Кызыл-Суулук (КЭР)  манасчы  Жусуп Мамайдын вариантында Д. Манас  менен болгон согушта өлөт.
 Колдонулган адабияттар 
"Манас" энциклопедиясы/Мамлекеттик тил жана энциклопедия борбору.Бишкек: Кыргыз энциклопедиясынын Башкы редакциясы, - 1995. 1-т. - 440 б. ISBN -5-89750-013-4
Категория:Манас эпосу